Doc. dr. sc. Antonija Čuvalo

Odsjek za medije i komunikaciju

Fakultet političkih znanosti, Sveučilište u Zagrebu

[antonija.cuvalo@fpzg.hr](mailto:antonija.cuvalo@fpzg.hr)

Recenzija rukopisa „Međukulturno komuniciranje i mediji“ autorice Nataše Simeunović Bajić

Rukopis „Međukulturno komuniciranje i mediji“ autorice Nataše Simeunović Bajić namijenjen je prvenstveno studenticama i studentima na smjerovima Novinarstvo i Komuniciranje i odnosi s javnošću, Filozofskog fakulteta u Nišu. Riječ je o udžbeniku koji će, osim studenata spomenutih smjerova, biti zanimljiv i drugim studentima na programima koji se bave područjima komuniciranja, medija, međukulturnog komuniciranja i kulture, ali i široj zainteresiranoj javnosti u Srbiji ali i izvan nje.

Udžbenik se sastoji od 145 stranica teksta, podijeljenih u osam logično povezanih i strukturanih poglavlja s dodatkom u kojem su prezentirani primjeri svakodnevne muđukulturne komunikacije među osobama koje žive izvan svoje matične kulture. Nakon Uvoda slijede poglavlja koja obrađuju ključne pojmove i teme međukulturnog komuniciranja: Osnove komuniciranja, Mediji, Kultura, Međukulturno komunciranje, Međukulturno komuniciranje u medijima, Normativni okvir u Srbiji i manjine i Primeri u medijima. Svako poglavlje završava malim leksikonom važnih pojmova, zadacima, pitanjima i temama za diskusiju i razmišljanje i popisom bibliografskih jedinica.

Udžbenik je pisan jasnim, razumljivim, neposrednim stilom koji poziva čitatelje na interakciju s tekstom. Poglavlja su obogaćena pojašnjenjima važnih pojmova, zanimljivim citatima, vizualima i fotografijama. Uz sve navedeno, mnoštvo primjera iz prakse doprinosi razumljivosti, zanimljivosti i prohodnosti teksta.

Autorica ovom publikacijom studentima, ali i svima zainteresiraima na vrlo pristupačan način nudi, osim teorijskih temelja, mnoštva praktičnih primjera i praktične alate za jačanje kompetencija međukulturnog komuniciranja. Mnoštvom primjera iz medijske prakse udžbenik potiče na razmišljanje i senziblilizira čitatelje na prepoznavanje govora mržnje i stereotipa u medijskim sadržajima, javnom diskursu ali i svakodnevnom okruženju. Time udžbenik doprinosi i izgradnji kulture tolerancije i prihvaćanja različitosti. Udžbenik daje i koristan prikaz normativog okvira u Srbiji u odnosu na društveno osjetljive grupe što će biti zanimljivo istraživačicama i istraživačima koji se bave komparativnim istraživanjima ove teme i izvan granica Srbije. Toplo preporučam udžbenik “Međukulturno komuniciranje i mediji” studentima i studenticama novinarstva, komunikologije, odnosa s javnošću u Srbiji i regiji ali svima koji se bave ovim temama, naročito edukatorima i osobama koje rade s mladima jer će u njemu naći korisne alate za kvalitetnije međukulturno komuniciranje i bolje razumijevanje i poštovanje kulturnih različitosti.

U Zagrebu, 13. listopada 2022.



Doc.dr.sc. Antonija Čuvalo